Document ID: 32014R0771

KOMMISSIONENS GENNEMFØRELSESFORORDNING (EU) Nr. 771/2014
af 14. juli 2014
om fastlæggelse i henhold til Europa-Parlamentets og Rådets forordning (EU) nr. 508/2014 om Den Europæiske Hav- og Fiskerifond af modellen for de operationelle programmer, struktureringen af planerne for godtgørelse af de meromkostninger, som operatørerne har ved fangst, opdræt, forarbejdning og afsætning af visse fiskevarer og akvakulturprodukter fra regioner i den yderste periferi, modellen for indberetning af finansielle data, indholdet af forhåndsevalueringsrapporterne og minimumskravene til den evalueringsplan, der skal forelægges i henhold til reglerne for Den Europæiske Hav- og Fiskerifond
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (1), særlig artikel 18, stk. 3, artikel 72, stk. 3, artikel 98, stk. 2, og artikel 115, stk. 1, og
ud fra følgende betragtninger:
(1)
For at sikre ensartede betingelser for gennemførelsen af forordning (EU) nr. 508/2014 bør der vedtages bestemmelser om:
-
modellen for præsentation af operationelle programmer vedrørende foranstaltninger, som skal medfinansieres af Den Europæiske Hav- og Fiskerifond (i det følgende benævnt »EHFF«)
-
struktureringen af planerne for godtgørelse af meromkostninger, som operatørerne har ved fangst, opdræt, forarbejdning og afsætning af visse fiskevarer og akvakulturprodukter fra regionerne i den yderste periferi som omhandlet i artikel 349 i TEUF (i det følgende benævnt »godtgørelsesplaner«)
-
modellen for medlemsstaternes indberetning af finansielle data vedrørende overslag over det beløb, som de forventer at indgive betalingsanmodninger for
-
indholdet af rapporterne over forhåndsevalueringen af operationelle programmer og
-
minimumskravene til planer for evaluering af operationelle programmer i løbet af programmeringsperioden.
(2)
Disse bestemmelser er indbyrdes tæt forbundne, eftersom de vedrører forskellige aspekter af indholdet af og præsentationen af de operationelle programmer og godtgørelsesplaner, som medlemsstaterne skal forelægge i henhold til reglerne for EHFF. For at sikre den nødvendige sammenhæng mellem bestemmelserne, som bør træde i kraft samtidig, og for at gøre det lettere for forvaltningsmyndigheden at anvende dem, bør de fastsættes i denne forordning.
(3)
Modellen for de operationelle programmer bør resultere i en ensartet præsentation af oplysningerne i hver del af programmet. Dette er nødvendigt for at kunne sikre, at oplysningerne er ensartede, sammenlignelige og kan samles, hvis det er nødvendigt.
(4)
Modellen for de operationelle programmer vil danne grundlag for udviklingen af det elektroniske dataudvekslingssystem, der er omhandlet i artikel 74, stk. 4, i Europa-Parlamentets og Rådets forordning (EU) nr. 1303/2013 (2), for så vidt angår de operationelle programmer. Modellen bør derfor fastlægge den måde, hvorpå data om operationelle programmer indlæses i systemet for elektronisk dataudveksling. Dette bør dog ikke berøre den endelige præsentation af de operationelle programmer, herunder opstilling af tekst og tabeller, eftersom det elektroniske dataudvekslingssystem vil give mulighed for forskellig strukturering og præsentation af de data, der indlæses i systemet.
(5)
Modellen for præsentation af de operationelle programmer bør afspejle det programindhold, der er fastsat i artikel 18 i forordning (EU) nr. 508/2014 og artikel 27 i forordning (EU) nr. 1303/2013. For at sikre ensartede betingelser for indlæsning af data bør modellen fastlægge de tekniske specifikationer for hvert felt i det elektroniske dataudvekslingssystem. Ud over de strukturerede data bør modellen give mulighed for at forelægge ikke-strukturerede oplysninger i form af obligatoriske eller ikke-obligatoriske bilag. Det er ikke nødvendigt at fastsætte tekniske karakteristika for disse bilag.
(6)
Ifølge artikel 72 i forordning (EU) nr. 508/2014 skal de berørte medlemsstater sende Kommissionen en plan for godtgørelse af de meromkostninger, som operatørerne har ved fangst, opdræt, forarbejdning og afsætning af visse fiskevarer og akvakulturprodukter fra regioner i den yderste periferi som omhandlet i artikel 349 i TEUF.
(7)
Ifølge artikel 73 i forordning (EU) nr. 508/2014 bør disse godtgørelsesplaner også omfatte oplysninger om statsstøtte ydet af medlemsstaten i form af supplerende midler til gennemførelse af godtgørelsesplanerne.
(8)
Struktureringen af godtgørelsesplanen bør sikre, at der forelægges ensartede oplysninger af god kvalitet med en minimumsdetaljeringsgrad og i et standardiseret format. Struktureringen bør ligeledes gøre det muligt at sammenligne oplysningerne fra de forskellige berørte regioner og fra gennemførelsesår til gennemførelsesår.
(9)
Godtgørelsesplanen bør for hver region i den yderste periferi indeholde en liste over de fiskevarer og akvakulturprodukter, der kan ydes godtgørelse for, og den type operatører, der er nævnt i artikel 70 i forordning (EU) nr. 508/2014.
(10)
Godtgørelsesplanen bør også indeholde oplysninger om godtgørelsesniveauet beregnet i overensstemmelse med artikel 71 i forordning (EU) nr. 508/2014.
(11)
Ifølge artikel 98 i forordning (EU) nr. 508/2014 skal medlemsstaterne sende Kommissionen et overslag over det beløb, for hvilket de forventer at indgive betalingsanmodninger for det indeværende og det efterfølgende regnskabsår.
(12)
Den model, som medlemsstaterne skal bruge til fremsendelse af dette overslag, bør sikre, at Kommissionen har adgang til ensartede oplysninger til tiden med henblik på at beskytte Unionens finansielle interesser, frigive midler med henblik på en effektiv gennemførelse af programmet og lette den finansielle forvaltning.
(13)
Ifølge artikel 55 i forordning (EU) nr. 1303/2013 skal medlemsstaterne foretage forhåndsevalueringer for at forbedre kvaliteten af hvert programs udformning. Ifølge artikel 55, stk. 2, i forordning (EU) nr. 1303/2013 skal forhåndsevalueringerne forelægges Kommissionen samtidig med programmet og ledsages af et resumé. De oplysninger, der i henhold til artikel 115, stk. 1, i forordning (EU) nr. 508/2014 skal indgå i forhåndsevalueringen, bør gøre det muligt at foretage den nødvendige harmonisering af oplysningerne, således at Kommissionen kan foretage den syntese på EU-plan af forhåndsevalueringsrapporterne, som kræves i henhold til artikel 118 i forordning (EU) nr. 508/2014.
(14)
Ifølge artikel 56 i forordning (EU) nr. 1303/2013 skal forvaltningsmyndigheden udarbejde en plan for evaluering af det operationelle program i programmeringsperioden. Denne evalueringsplan skal ifølge artikel 18, stk. 1, litra j), i forordning (EU) nr. 508/2014 inkluderes i det operationelle program. Minimumskravene til evalueringsplanen bør gøre det muligt for Kommissionen at kontrollere, at de evalueringsaktiviteter og -ressourcer, der er opført i planen, er realistiske og sætter medlemsstaterne i stand til at opfylde evalueringskravene i artikel 54, stk. 1 og 2, og artikel 56, stk. 2 og 3, i forordning (EU) nr. 1303/2013.
(15)
For at sikre omgående anvendelse af foranstaltningerne i denne forordning bør den træde i kraft dagen efter offentliggørelsen i Den Europæiske Unions Tidende.
(16)
Foranstaltningerne i denne forordning er i overensstemmelse med udtalelse fra Udvalget for Den Europæiske Hav- og Fiskerifond -
VEDTAGET DENNE FORORDNING:
Artikel 1
Præsentation af de operationelle programmers indhold
Indholdet af det operationelle program, der er beskrevet i artikel 18 i forordning (EU) nr. 508/2014, præsenteres i overensstemmelse med den model, der er fastsat i bilag I til nærværende forordning.
Artikel 2
Strukturering af godtgørelsesplanerne for regionerne i den yderste periferi
Oplysningerne i den godtgørelsesplan, der er fastsat bestemmelser om i artikel 72 i forordning (EU) nr. 508/2014, struktureres som fastsat i bilag II til nærværende forordning.
Artikel 3
Model for indberetning af finansielle data
Ved indberetning til Kommissionen af finansielle data i overensstemmelse med artikel 98 i forordning (EU) nr. 508/2014 skal medlemsstaterne anvende den model, der er fastsat i bilag III til nærværende forordning.
Artikel 4
Forhåndsevalueringens indhold
Den forhåndsevaluering, der er omhandlet i artikel 55 i forordning (EU) nr. 1303/2013 skal vedlægges det operationelle program i form af en rapport, der indeholder følgende elementer:
a)
et resumé på engelsk
b)
et resume på medlemsstens officielle sprog
c)
de specifikke elementer, der er fastsat i bilag IV til nærværende forordning.
Artikel 5
Minimumskrav til evalueringsplanen
Minimumskravene til den evalueringsplan, der er fastsat bestemmelser om i artikel 56 i forordning (EU) nr. 1303/2013, er fastsat i punkt 10 i bilag I til nærværende forordning.
Artikel 6
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. juli 2014.

Labels: 7
8
6
12
15